**Paksi látogatás**

Az áprilisban megrendezésre kerülő Szilárd Leó Fizikaversenyen a WiN Hungary felajánlott egy, a Paksi atomerőműbe szóló látogatási lehetőséget számomra, amit ezúton is szeretnék megköszönni. Külön örömet jelentett, hogy bátyám, Olosz Balázs is velem tarthatott erre a nem mindennapi túrára.

Augusztus 8-án a délelőtti órákban érkeztünk meg Balázzsal a paksi buszállomásra, ahol kísérőnk, Ágh Mária fogadott minket. Először igazolványt kellett készíttetnünk, hogy az erőműben a normál esetben látogatók számára nem megtekinthető helyekre is bejuthassunk.

Ezt követően első utunk a 4. blokki vezérlőterembe vezetett. Megküzdve a biztonsági kapukkal betekintést nyerhettünk az itt dolgozók elképzelhetetlenül összetett feladatába, megismerhettük a működést felügyelő programokat is.

Innen a gépházba mentünk, ahol testközelből láthattuk többek között a szétszerelt turbinát, valamint az éppen tisztítás alatt álló kondenzátorokat, ezzel is érzékelve az atomerőmű hatalmas méreteit. A blokkból kifelé tartva bátyám kedvéért még tettünk egy kitérőt a trafóállomás felé is.

Ezt követően az erőmű éttermében elfogyasztott finom ebéd után folytattuk az erőmű felfedezését. Betekintést nyerhettünk a töltettervezés rejtelmeibe, megtudhattuk milyen programokkal, hogyan zajlik a folyamat. Ezek után megismertük, miként folyik a vegyészeti ellenőrző tevékenység, emellett szórakoztató történeteket hallhattunk az erőmű múltjáról.

A nap zárásaként Ágh Mária még tett velünk egy kis kitérőt, hogy a város főbb pontjaival is megismerkedhessünk.

Összességében egy felejthetetlen élményben volt részünk. Az erőmű olyan részeibe nyerhettünk betekintést, amelyre nem lett volna lehetőségünk, valamint olyan emberekkel találkozhattunk, akik rengeteg érdekességet meséltek. Külön köszönjük Ágh Máriának, aki végig a kedvünkben járt, mindent megtett, hogy a legkülönbözőbb helyeket lássuk.

Pécs, 2017.08.10. Olosz Adél